L'Ajuntament de Sagunt se suma a l'homenatge a les víctimes de la COVID-19 i al personal sanitari
16 de juliol 2020

![Imagen 1](/media/h4edc503/61_c_homenaje-victimas-covid19-1.jpg)![Imagen 2](/media/bxwdfys2/61_c_homenaje-victimas-covid19-12.jpg)

L'Ajuntament de Sagunt s'ha sumat a l'homenatge a les víctimes de la pandèmia per COVID-19 i al personal sanitari. Per este motiu, l'alcalde de Sagunt, Darío Moreno, ha depositat este matí un centre de flors en cadascun dels dos cementeris de la ciutat acompanyat dels representants dels diferents grups polítics de la Corporació Municipal. Així mateix, en reconeixement al personal sanitari també s'ha fet lliurament de diferents rams en els centres sanitaris de Sagunt.

En este sentit, l'alcalde ha assenyalat que, amb este xicotet gest, l'Ajuntament de Sagunt **«ha volgut unir-se així a este dia de reconeixement i record de les víctimes de la COVID-19 i també de totes les persones que han estat en primera línia i particularment les persones de l'àmbit sanitari».**

**![](/media/mrmby5y2/61_c_homenaje-victimas-covid19-19.jpg)  
**

Juntament amb els rams s'ha entregat una carta en la qual el primer edil dona les gràcies a les persones que han lluitat en primera línia contra l'amenaça de la pandèmia amb la missió de salvar vides humanes mentre els altres ens quedàvem a casa. Este reconeixement va dirigit a metges/ses, infermers/es, auxiliars, zeladors/es, personal de neteja i de laboratori, conductors/es d'ambulàncies, personal de seguretat, etc.

**«No podem oblidar tot el que hem passat, crec que per un tema de dignitat és importantíssim que mantinguem viu el record de totes les persones que ens han deixat i este esforç que ens ha portat ara a tindre una situació controlada amb el virus i això també ha de ser el combustible i l'energia per continuar comprometent-nos amb totes les precaucions necessàries per evitar qualsevol tipus de rebrot»,** ha manifestat Moreno.

  

![](/media/ns0l2bcr/61_c_homenaje-victimas-covid19-6.jpg)  

Segons la carta, este agraïment no sols ha de quedar-se en un gest, sinó ara més que mai tota la societat ha d'apostar per una Sanitat pública, gratuïta i innovadora que garantisca l'assistència sanitària de qualitat en l'atenció als pacients, i finalitza afirmant que Sagunt és una ciutat forta que compta amb uns grans professionals.

**«Ha sigut una situació molt dura, estem davant un nou horitzó, però és important que este nou horitzó el fem des del record a totes estes persones perquè realment no tornem arrere i no fem cap pas arrere»**, ha conclòs l’alcalde.​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-se-suma-a-l-homenatge-a-les-victimes-de-la-covid-19-i-al-personal-sanitari/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-se-suma-a-l-homenatge-a-les-victimes-de-la-covid-19-i-al-personal-sanitari/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-se-suma-a-l-homenatge-a-les-victimes-de-la-covid-19-i-al-personal-sanitari/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-se-suma-a-l-homenatge-a-les-victimes-de-la-covid-19-i-al-personal-sanitari/)